Tirsdag klokken 11.47 afgik den knap to-årige dreng, der mandag var med i ulykkesbilen, der kørte ind i broklappen på Vilsundbroen, ved døden. Det oplyser Midt- og Vestjyllands Politi i en pressemeddelelse. Drengen og hans bedsteforældre kørte mandag omkring klokken 16 frontalt ind i broklappen på Vilsundbroen, som var på vej ned. Den 62-årige bedstefar kørte udenom de ventende biler og ind i broklappen. Hvorfor han gjorde det, er endnu usikkert og politiet afventer tekniske undersøgelser af bilen. Til andre medier har politiet dog udtalt at den 55-årige kvinde - drengens bedstemor - har fortalt til politiet at køretøjets bremser svigtede. Den 62-årige bedstefar er selv i meget kritisk tilstand og også den 55-årige kvinde er hårdt kvæstet, men i mindre grad.

Referat:
De svære kvæstelser som en knap to-årig dreng pådrog sig ved en trafikulykke mandag på Vilsundbroen har kostet ham livet.